ഖൊഖൊ വനിതാ ദേശീയ താരം കൊല്ലപ്പെട്ടു, മുഖത്ത് ക്രൂരമായി ഉപദ്രവിച്ചു, പല്ലുകള് കൊഴിഞ്ഞ നിലയില് കഴുത്തിന് ചുറ്റും കയര് ഉപയോഗിച്ച് മുറുക്കിയ അടയാളം ബിജ്നോര്: യുപിയില് 24കാരിയായ ദേശീയ ഖൊഖൊ താരത്തെ കൊല്ലപ്പെട്ട നിലയില് കണ്ടെത്തി. റെയില്വേ സ്ലീപേഴ്സുകള്ക്കിടയിലാണ് മൃതദേഹം കണ്ടെത്തിയത്. വസ്ത്രങ്ങള് കീറിയ നിലയിലായിരുന്നു. പല്ലുകള് കൊഴിഞ്ഞ നിലയിലും മുഖത്ത് ക്രൂരമായി ഉപദ്രവിച്ച നിലയിലയുമായിരുന്നു മൃതദേഹം കണ്ടെത്തിയത്. കഴുത്തിന് ചുറ്റും കയര് ഉപയോഗിച്ച് മുറുക്കിയ അടയാളവുമുണ്ടായിരുന്നു. മകള് ബലാത്സംഗം ചെയ്യപ്പെട്ട ശേഷമാണ് കൊല്ലപ്പെട്ടതെന്ന് കുടുംബം ആരോപിച്ചു. വീടിന് 100 മീറ്റര് അടുത്താണ് മൃതദേഹം കണ്ടെത്തിയത്. മാതാപിതാക്കളുടെ പരാതിയില് പൊലീസ് കേസ് രജിസ്റ്റര് ചെയ്തു. ദലിത് വിഭാഗത്തില്പ്പെട്ട താരം ദേശീയ തലത്തില് രണ്ട് സംസ്ഥാനങ്ങള്ക്കുവേണ്ടി കളത്തിലിറങ്ങിയിട്ടുണ്ടെന്ന് ബേസിക് സ്പോര്ട്സ് എജുക്കേഷന് ഓഫിസര് അരവിന്ദ് അഹ്ലാവത്ത് പറഞ്ഞു. കുടുംബത്തിന്റെ അത്താണിയാണ് നഷ്ടപ്പെട്ടതെന്ന് പിതാവ് പറഞ്ഞു. മത്സരങ്ങള്ക്ക് പുറമെ സമീപത്തെ സ്കൂളില് കുട്ടികളെ പരിശീലിപ്പിച്ച് വരുമാനം നേടിയിരുന്നു. കൊവിഡ് വന്നതിനാല് വരുമാനം നിലച്ചു. വെള്ളിയാഴ്ച സ്വകാര്യ സ്കൂളില് ജോലിയാവശ്യമുള്ള അഭിമുഖത്തിന് പോയിരുന്നു. പിന്നീട് തിരിച്ചുവന്നില്ല. കുടുംബവും നാട്ടുകാരും നടത്തിയ തിരച്ചിലിലാണ് റെയില്വേ ട്രാക്കില് കണ്ടെത്തിയത്. സമീപത്ത് നിന്ന് സിറിഞ്ചും ഒഴിഞ്ഞ പ്ലാസ്റ്റിക് ബോട്ടിലുകളും കണ്ടെത്തി.